Document ID: 32005L0048

KOMISIJAS DIREKTĪVA 2005/48/EK
(2005. gada 23. augusts),
ar ko groza Padomes Direktīvas 86/362/EEK, 86/363/EEK un 90/642/EEK attiecībā uz maksimāli pieļaujamajiem dažu pesticīdu atlieku daudzumiem labībā un uz tās, kā arī dažos dzīvnieku un augu izcelsmes produktos un uz tiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1986. gada 24. jūlija Direktīvu 86/362/EEK par pesticīdu atliekvielu maksimāli pieļaujamo daudzumu noteikšanu labībā un uz tās (1), un jo īpaši tās 10. pantu,
ņemot vērā Padomes 1986. gada 24. jūlija Direktīvu 86/363/EEK par maksimāli pieļaujamā pesticīdu atlieku daudzuma noteikšanu dzīvnieku izcelsmes produktos un uz tiem (2), un jo īpaši tās 10. pantu,
ņemot vērā Padomes 1990. gada 27. novembra Direktīvu 90/642/EEK par pesticīdu atlieku maksimāli pieļaujamā daudzuma noteikšanu konkrētos augu izcelsmes produktos un uz tiem, ieskaitot augļus un dārzeņus (3), un jo īpaši tās 7. pantu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (4), un jo īpaši tās 4. panta 1. punkta f) apakšpunktu,
tā kā:
(1)
Direktīvas 91/414/EEK I pielikumā ir iekļautas šādas esošās aktīvās vielas: iprodions, ko iekļāva ar Komisijas Direktīvu 2003/31/EK (5), propikonazols, ko iekļāva ar Komisijas Direktīvu 2003/70/EK (6), un molināts, ko iekļāva ar Komisijas Direktīvu 2003/81/EK (7).
(2)
Direktīvas 91/414/EEK I pielikumā ir iekļautas šādas jaunas aktīvās vielas: mezotrions, ko iekļāva ar Komisijas Direktīvu 2003/68/EK (8), un siltiofams, pikoksistrobīns, flufenacets, jodsulfuronmetilinātrijs un fostiazāts, ko iekļāva ar Komisijas Direktīvu 2003/84/EK (9).
(3)
Attiecīgās aktīvās vielas iekļāva Direktīvas 91/414/EEK I pielikumā, pamatojoties uz tās informācijas izvērtējumu, kura iesniegta attiecībā uz ierosināto lietojumu. Dažas dalībvalstis saskaņā ar minētās direktīvas 4. panta 1. punkta f) apakšpunktu ir iesniegušas informāciju attiecībā uz šo lietojumu. Pieejamo informāciju pārskatīja, un tā ir pietiekama, lai varētu noteikt dažus maksimāli pieļaujamos atlieku daudzumus (MRL).
(4)
Ja nav noteikts Kopienas MRL vai pagaidu MRL, dalībvalstis augu aizsardzības līdzekļus, kuros ir attiecīgās aktīvās vielas, var apstiprināt tikai tad, ja saskaņā ar Direktīvas 91/414/EEK 4. panta 1. punkta f) apakšpunktu ir noteikti valsts pagaidu MRL.
(5)
Kopienas MRL, kā arī Pārtikas kodeksa ieteiktos daudzumus nosaka un novērtē, ievērojot līdzīgas procedūras. Kodeksā ir noteikti daži MRL iprodionam un propikonazolam. Kopienas MRL ir jau noteikti Direktīvās 86/362/EEK, 86/363/EEK un 90/642/EEK: iprodionam (Padomes Direktīva 93/58/EEK) (10) un propikonazolam (Padomes Direktīva 94/30/EK) (11). Tos ņēma vērā šajā direktīvā. Kodeksā noteiktos MRL, kurus tuvākajā laikā paredzēts atsaukt, vērā neņēma. MRL, kas noteikti, pamatojoties uz kodeksu, tika izvērtēti attiecībā uz iespējamo risku patērētājiem. Riski nav konstatēti, ja izmanto toksikoloģiskos beigu punktus, kuru pamatojums ņemts no Komisijai pieejamiem pētījumiem.
(6)
Tehniskos un zinātniskos novērtējumus, kas attiecas uz attiecīgo aktīvo vielu iekļaušanu Direktīvas 91/414/EEK I pielikumā, pabeidza Komisijas pārskata ziņojumu veidā. Novērtējuma ziņojumi minētajām vielām tika pabeigti datumos, kas minēti Komisijas direktīvās, uz kurām atsaucas 1. un 2. apsvērumā. Šajos ziņojumos noteica pieļaujamo diennakts devu (PDD) un vajadzības gadījumā akūto standartdevu (ASD) minētajām vielām. Ar attiecīgo aktīvo vielu apstrādāto pārtikas produktu iedarbība uz patērētājiem ir pārbaudīta un novērtēta saskaņā ar Kopienas procedūrām. Tika ņemtas vērā arī Pasaules Veselības organizācijas publicētās pamatnostādnes (12) un Augu zinātniskās komitejas atzinums par izmantotajām metodēm (13). Ir secināts, ka ieteiktie MRL neizraisa minēto PDD vai ASD pārsniegšanu.
(7)
Lai nodrošinātu to, ka patērētājs ir pienācīgi pasargāts no tādu atliekvielu iedarbības, kas rodas neatļauta augu aizsardzības līdzekļu lietojuma rezultātā, par pagaidu MRL attiecīgo līdzekļu/pesticīdu kombinācijām jānosaka analītiskās noteikšanas zemākā robeža.
(8)
Šādu pagaidu MRL noteikšana Kopienas līmenī nekavē dalībvalstis noteikt pagaidu MRL attiecībā uz minētajām vielām saskaņā ar Direktīvas 91/414/EEK 4. panta 1. punkta f) apakšpunktu un minētās direktīvas VI pielikumu. Četru gadu laika posms ir uzskatāms par pietiekamu, lai izveidotos turpmāki attiecīgās aktīvās vielas lietojumi. Pagaidu MRL pēc tam jākļūst par galīgajiem.
(9)
Tāpēc MRL, kas norādīti Direktīvu 86/362/EEK, 86/363/EEK un 90/642/EEK pielikumos, ir jāgroza, lai atbilstoši uzraudzītu un kontrolētu to lietojuma aizliegumu un aizsargātu patērētāju. Ja MRL jau ir noteikti minēto direktīvu pielikumos, ir ieteicams tos grozīt. Ja MRL vēl nav noteikti, ir ieteicams tos noteikt pirmo reizi.
(10)
Tāpēc attiecīgi jāgroza Direktīvas 86/362/EEK, 86/363/EEK un 90/642/EK.
(11)
Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvu 86/362/EEK groza šādi.
1)
Direktīvas II pielikuma A daļā maksimāli pieļaujamos atlieku daudzumus pievieno mezotrionam, siltiofamam, pikoksistrobīnam, flufenacetam, jodsulfuronmetilinātrijam, fostiazātam un molinātam, kā norādīts šīs direktīvas I pielikumā.
2)
Direktīvas II pielikuma A daļā propikonazola un iprodiona maksimāli pieļaujamos atlieku daudzumus aizstāj ar šīs direktīvas II pielikumā norādītajiem.
2. pants
Direktīvu 86/363/EEK groza šādi.
1)
Direktīvas II pielikuma A daļā maksimāli pieļaujamos pesticīdu atlieku daudzumus pikoksistrobīnam pievieno saskaņā ar šīs direktīvas III pielikumu.
2)
II pielikuma B daļā propikonazola maksimāli pieļaujamos atlieku daudzumus aizstāj ar šīs direktīvas IV pielikumā norādītajiem.
3. pants
Direktīvu 90/642/EEK groza šādi.
1)
Direktīvas II pielikumā maksimāli pieļaujamos atlieku daudzumus pievieno mezotrionam, siltiofamam, pikoksistrobīnam, flufenacetam, jodsulfuronmetilinātrijam, fostiazātam un molinātam, kā norādīts šīs direktīvas V pielikumā.
2)
Direktīvas II pielikumā propikonazola un iprodiona maksimāli pieļaujamos atlieku daudzumus aizstāj ar šīs direktīvas VI pielikumā norādītajiem.
4. pants
1. Dalībvalstis vēlākais līdz 2006. gada 24. februārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt iepazīstina Komisiju ar minēto tiesību aktu noteikumiem un ar minēto tiesību aktu un šīs direktīvas korelācijas tabulu.
Dalībvalstis piemēro minētos noteikumus no 2007. gada 24. februāra.
Kad dalībvalstis pieņem minētos tiesību aktus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
2. Dalībvalstis iepazīstina Komisiju ar valsts tiesību aktu galvenajiem noteikumiem, ko tās pieņem jomā, uz kuru attiecas šī direktīva.
5. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
6. pants
Šī direktīva ir adresēta dalībvalstīm.
Briselē, 2005. gada 23. augustā

Labels: 0
17
20
6